Både Nordjyllands Beredskab og Nordjyllands Politi frygtede, at der lå én eller flere personer i et brændende hus på Vennebjergvej lige uden for Hjørring. Anmeldelsen kom nemlig ikke fra ejere eller beboere i ejendommen, der holdt en bil foran huset, og politiet kunne ikke få fat på husets beboere. - Derfor frygtede vi, at der lå nogen i huset, og brandmændene måtte ind og lede, siger vagtchefen ved Nordjyllands Politi Karsten Højrup. Mistanken blev heldigvis afkræftet. Beredskabet fandt nemlig ikke nogen personer i huset, og kunne gå i gang med slukningsarbejdet. Anmeldelsen kom klokken 14:06, og efter tre timer havde beredskabet fået styr på flammerne. - Der var store flammer op af taget, men vi ved endnu ikke, hvor stor skade huset har taget, siger vagtchefen. Det er endnu uvist, hvordan branden er opstået. Nordjyllands Politi har spærret ejendommen af og foretager undersøgelser de kommende dage.

Referat:
Beredskabet frygtede, at der lå én eller flere personer i et brændende hus i Hjørring.